ddrg/super_eurlex huggingface dataset:
ΑΠΟΦΑΣΗ ΤΗΣ ΕΠΙΤΡΟΠΗΣ της 27ης Απριλίου 1992 για την αύξηση, κατά την περίοδο από την 1η Ιουλίου έως τις 31 Δεκεμβρίου 1992, της κοινοτικής ποσόστωσης ενδομεταφορών (cabotage) για τις εθνικές εμπορευματικές οδικές μεταφορές που πραγματοποιούν μη εγκατεστημένοι μεταφορείς (92/258/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 4059/89 του Συμβουλίου της 21ης Δεκεμβρίου 1989 για τον καθορισμό των όρων υπό τους οποίους γίνονται δεκτοί στις εθνικές οδικές εμπορευματικές μεταφορές σε ένα κράτος μεταφορείς μη εγκατεστημένοι σ' αυτό (1), όπως τροποποιήθηκε τελευταία από τον κανονισμό (ΕΟΚ) αριθ. 296/91 (2), και ιδίως το άρθρο 2 παράγραφος 4,

Εκτιμώντας:

ότι, σύμφωνα με το άρθρο 2 παράγραφος 4 του κανονισμού (ΕΟΚ) αριθ. 4059/89, η Επιτροπή καθορίζει πριν από την 1η Απριλίου κάθε έτους την αύξηση της κοινοτικής ποσόστωσης ενδομεταφορών-

ότι η αύξηση αυτή καθορίζεται συναρτήσει της μέσης εξέλιξης της εσωτερικής οδικής κυκλοφορίας των κρατών μελών, αλλά ότι, αν το εκατοστιαίο ποσοστό αύξησης είναι κατώτερο από 10 %, λαμβάνει υπόψη αυτό το ποσοστό-

ότι, σύμφωνα με τα διαθέσιμα στατιστικά στοιχεία, οι εθνικές οδικές εμπορευματικές μεταφορές που πραγματοποιούνται στα κράτη μέλη αυξήθηκαν κατά 5,4 % το 1990-

ότι είναι σκόπιμο συνεπώς να αυξηθεί η κοινοτική ποσόστωση ενδομεταφορών κατά 10 % για το έτος 1992/93-

ότι, σύμφωνα με το άρθρο 9 του κανονισμού (ΕΟΚ) αριθ. 4059/89, ο κανονισμός αυτός λήγει στις 31 Δεκεμβρίου 1992-

ότι ο αριθμός αδειών για την περίοδο από την 1η Ιουλίου έως τις 31 Δεκεμβρίου 1992, αντιπροσωπεύει το ήμισυ του αριθμού αδειών για το έτος 1992/93,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η κοινοτική ποσόστωση ενδομεταφορών για τις οδικές μεταφορές αυξάνεται κατά 10 % για την περίοδο από την 1η Ιουλίου έως τις 31 Δεκεμβρίου 1992. Οι συμπληρωματικές άδειες για ενδομεταφορές καθορίζονται σε 846 για την περίοδο αυτή.

Άρθρο 2

Λαμβανομένων υπόψη των συμπληρωματικών αδειών για ενδομεταφορές που αναφέρονται στο άρθρο 1, ο συνολικός αριθμός αδειών για ενδομεταφορές για την περίοδο από την 1η Ιουλίου έως τις 31 Δεκεμβρίου 1992 καθορίζεται ως εξής:

- Βέλγιο 801

- Δανία 777

- Γερμανία 1 314

- Ελλάδα 355

- Ισπανία 831

- Γαλλία 1 086

- Ιρλανδία 361

- Ιταλία 1 087

- Λουξεμβούργο 373

- Κάτω Χώρες 1 131

- Πορτογαλία 471

- Ηνωμένο Βασίλειο 681

Σύνολο 9 268

Άρθρο 3

Η παρούσα απόφαση απευθύνεται στα κράτη μέλη. Βρυξέλλες, 27 Απριλίου 1992. Για την Επιτροπή

Karel VAN MIERT

Μέλος της Επιτροπής

(1) ΕΕ αριθ. L 390 της 30. 12. 1989, σ. 3. (2) ΕΕ αριθ. L 36 της 8. 2. 1991, σ. 8.
ΑΠΟΦΑΣΗ ΤΟΥ ΣΥΜΒΟΥΛΙΟΥ της 30ής Μαρτίου 1992 σχετικά με τη σύναψη συμφωνίας υπό μορφή ανταλλαγής επιστολών για την ενδιάμεση παράταση της ισχύος της συμφωνίας για τις σχέσεις στον τομέα της θαλάσσιας αλιείας μεταξύ της Ευρωπαϊκής Οικονομικής Κοινότητας και του Βασιλείου του Μαρόκου, καθώς και του προσαρτημένου σε αυτήν πρωτοκόλλου για την περίοδο από 1ης Μαρτίου έως 30 Απριλίου 1992 (92/211/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τη συμφωνία για τις σχέσεις στον τομέα της θαλάσσιας αλιείας μεταξύ της Ευρωπαϊκής Οικονομικής Κοινότητας και του Βασιλείου του Μαρόκου, καθώς και το προσαρτημένο στη συμφωνία πρωτόκολλο (1),

την πρόταση της Επιτροπής,

Εκτιμώντας:

ότι η Κοινότητα και το Βασίλειο του Μαρόκου άρχισαν διαπραγματεύσεις, όπως προβλέπεται στο άρθρο 12 παράγραφος 2 της συμφωνίας, με σκοπό να καθορίσουν το καθεστώς που θα εφαρμόζεται μετά τις 29 Φεβρουαρίου 1992, ημερομηνία λήξης της ισχύος της συμφωνίας και του προσαρτημένου σ' αυτήν πρωτοκόλλου-

ότι τα δύο μέρη συμφώνησαν, στις 28 Φεβρουαρίου 1992, να παραταθεί η ισχύς της εν λόγω συμφωνίας και του προσαρτημένου σ' αυτήν πρωτοκόλλου για την ενδιάμεση περίοδο από 1ης Μαρτίου 1992 μέχρι 30 Απριλίου 1992 εν αναμονή των αποτελεσμάτων των εν λόγω διαπραγματεύσεων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η υπό μορφή ανταλλαγής επιστολών συμφωνία για την ενδιάμεση παράταση της ισχύος της συμφωνίας για τις σχέσεις στον τομέα της θαλάσσιας αλιείας μεταξύ της Ευρωπαϊκής Οικονομικής Κοινότητας και του Βασιλείου του Μαρόκου καθώς και του προσαρτημένου σε αυτήν πρωτοκόλλου για την περίοδο από 1ης Μαρτίου έως 30 Απριλίου 1992 εγκρίνεται εξ ονόματος της Κοινότητας.

Το κείμενο της συμφωνίας επισυνάπτεται στην παρούσα απόφαση.

Άρθρο 2

Ο Πρόεδρος του Συμβουλίου εξουσιοδοτείται να ορίσει τα πρόσωπα που είναι αρμόδια να υπογράψουν τη συμφωνία δεσμεύοντας την Κοινότητα. Βρυξέλλες, 30 Μαρτίου 1992. Για το Συμβούλιο

Ο Πρόεδρος

Arlindo MARQUES CUNHA

(1) ΕΕ αριθ. L 181 της 12. 7. 1988, σ. 1.
ΑΠΟΦΑΣΗ ΤΗΣ ΕΠΙΤΡΟΠΗΣ της 13ης Μαρτίου 1992 για την τροποποίηση της οδηγίας 80/879/ΕΟΚ σχετικά με τη σήμανση καταλληλότητας των μεγάλων συσκευασιών νωπών κρεάτων πουλερικών (92/189/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 71/118/ΕΟΚ του Συμβουλίου της 15ης Φεβρουαρίου 1971 περί υγειονομικών προβλημάτων στον τομέα των συναλλαγών νωπών κρεάτων πουλερικών (1), όπως τροποποιήθηκε τελευταία από την οδηγία 90/654/ΕΟΚ (2), και ιδίως το άρθρο 3 παράγραφος 1 σημείο Α στοιχείο ε),

Εκτιμώντας:

ότι πρέπει να προβλεφθεί ενιαία λύση για όλη την Κοινότητα όσον αφορά τη σήμανση καταλληλότητας των μεγάλων συσκευασιών νωπών κρεάτων πουλερικών που αποστέλλονται από εγκεκριμένο σφαγείο ή εργαστήριο τεμαχισμού σε εστιατόρια, καντίνες ή ιδρύματα- ότι κατά συνέπεια πρέπει να τροποποιηθεί η οδηγία 80/879/ΕΟΚ της Επιτροπής (3)-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο άρθρο 4 της οδηγίας 80/879/ΕΟΚ, η πρώτη φράση αντικαθίσταται από το ακόλουθο κείμενο:

"Ενόψει της άμεσης διάθεσης στον τελικό χρήστη, μετά από επεξεργασία με θερμότητα, οι παρτίδες των σφαγίων, συμπεριλαμβανομένων και εκείνων των οποίων ορισμένα μέρη έχουν ληφθεί σύμφωνα με το κεφάλαιο VII σημείο 32.2 του παραρτήματος Ι της οδηγίας 71/118/ΕΟΚ, αποστέλλονται από ένα εγκεκριμένο σφαγείο ή εργαστήριο τεμαχισμού στα εστιατόρια, τις καντίνες ή τα ιδρύματα υπό τους ακόλουθους όρους."

Άρθρο 2

Η παρούσα απόφαση απευθύνεται στα κράτη μέλη. Βρυξέλλες, 13 Μαρτίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 55 της 8. 3. 1971, σ. 23. (2) ΕΕ αριθ. L 353 της 17. 12. 1990, σ. 48. (3) ΕΕ αριθ. L 251 της 24. 9. 1980, σ. 10.
ΑΠΟΦΑΣΗ ΤΗΣ ΕΠΙΤΡΟΠΗΣ της 9ης Μαρτίου 1992 για την τροποποίηση της απόφασης 79/542/ΕΟΚ του Συμβουλίου όσον αφορά ορισμένες τρίτες χώρες της Ευρώπης (92/162/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 90/426/ΕΟΚ του Συμβουλίου της 26ης Ιουνίου 1990 για τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές των ιπποειδών προέλευσης τρίτων χωρών (1), όπως τροποποιήθηκε από την οδηγία 91/496/ΕΟΚ (2), και ιδίως το άρθρο 12,

Εκτιμώντας:

ότι με την απόφαση 79/426/ΕΟΚ του Συμβουλίου (3), όπως τροποποιήθηκε τελευταία από την απόφαση 92/161/ΕΟΚ της Επιτροπής (4), καταρτίστηκε κατάλογος των τρίτων χωρών από τις οποίες τα κράτη μέλη επιτρέπουν τις εισαγωγές βοοειδών και χοιροειδών, ιπποειδών, νωπού κρέατος και προϊόντων με βάση το κρέας-

ότι συνέβησαν πολιτικά γεγονότα στη Γιουγκοσλαβία και στην πρώην Σοβιετική Ένωση- ότι πρέπει να ληφθεί υπόψη η νέα αυτή κατάσταση, όσον αφορά τις εισαγωγές των ιπποειδών και ότι, επομένως, πρέπει να τροποποιηθεί ο κατάλογος που επισυνάπτεται στην απόφαση 79/542/ΕΟΚ-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η "Ειδική στήλη για ιπποειδή" του παραρτήματος της απόφασης 79/452/ΕΟΚ αντικαθίσταται από το παράρτημα της παρούσας απόφασης.

Άρθρο 2

Η παρούσα απόφαση απευθύνεται στα κράτη μέλη. Βρυξέλλες, 9 Μαρτίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 224 της 18. 8. 1990, σ. 42. (2) ΕΕ αριθ. L 268 της 24. 9. 1991, σ. 56. (3) ΕΕ αριθ. L 146 της 14. 6. 1979, σ. 15. (4) Βλέπε σελίδα 29 της παρούσας Επίσημης Εφημερίδας.

ΠΑΡΑΡΤΗΜΑ

"ΕΙΔΙΚΗ ΣΤΗΛΗ ΓΙΑ ΙΠΠΟΕΙΔΗ

ΜΕΡΟΣ Ι Χώρα Ιπποειδές Νότια Αφρική x (1) Αλγερία x Αργεντινή x Αυστραλία x Αυστρία x Λευκορωσία x Βραζιλία x Βουλγαρία x Καναδάς x Κολομβία x Κροατία x Εσθονία x Χιλή x Κύπρος x Ηνωμένες Πολιτείες της Αμερικής x Φινλανδία x Γροιλανδία x Ουγγαρία x Ισλανδία x Ισραήλ x Λεττονία x Λιθουανία x Μάλτα x Μαρόκο x (1) Μαυρίκιος x Μεξικό x Νέα Ζηλανδία x Νορβηγία x Παραγουάη x Πολωνία x Ρουμανία x Ρωσία x Σλοβενία x Σουηδία x Ελβετία x Τσεχοσλοβακία x Τυνησία x Ουκρανία x Ουρουγουάη x Γιουγκοσλαβικές Δημοκρατίες x

(1) Μέχρις εγκρίσεως των ειδικών διατάξεων σε εφαρμογή του άρθρου 13 παράγραφος 2 της οδηγίας 90/426/ΕΟΚ, τα κράτη μέλη δεν μπορούν να εισάγουν ιπποειδή που προέρχονται από τη χώρα αυτή.

ΜΕΡΟΣ ΙΙ Χώρα Εγγεγραμμένα άλογα Μπαχρέιν x Μπαρμπάντος x Βερμούδες x Βολιβία x Κόστα Ρίκα x Κούβα x Αίγυπτος x Ενωμένα Αραβικά Εμιράτα x Ισημερινός x Χονγκ Κονγκ x Τζαμάικα x Ιορδανία x Ιαπωνία x Κουβέιτ x Λιβύη x Ομάν x Περού x Τουρκία x Βενεζουέλα x"
ΑΠΟΦΑΣΗ ΤΗΣ ΕΠΙΤΡΟΠΗΣ της 18ης Δεκεμβρίου 1991 όσον αφορά ορισμένες προσαρμογές των μέτρων που προβλέπονται στον κανονισμό (ΕΟΚ) αριθ. 4028/86 για την πρώην Λαοκρατική Δημοκρατία της Γερμανίας (Το κείμενο στη γερμανική γλώσσα είναι το μόνο αυθεντικό) (92/86/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3571/90 του Συμβουλίου της 4ης Δεκεμβρίου 1990 περί θεσπίσεως ορισμένων μέτρων σχετικών με την εφαρμογή της κοινής αλιευτικής πολιτικής στην πρώην Λαοκρατική Δημοκρατία της Γερμανίας (1), και ιδίως το άρθρο 4 παράγραφος 2,

Εκτιμώντας:

ότι ο κανονισμός (ΕΟΚ) αριθ. 4028/86 του Συμβουλίου της 18ης Δεκεμβρίου 1986 σχετικά με κοινοτικές δράσεις για τη βελτίωση και την προσαρμογή των διαρθρώσεων του τομέα της αλιείας και της υδατοκαλλιέργειας (2), όπως τροποποιήθηκε από τον κανονισμό (ΕΟΚ) αριθ. 3944/90 (3), ορίζει στο άρθρο 3 ότι τα κράτη μέλη διαβιβάζουν στην Επιτροπή πολυετές πρόγραμμα προσανατολισμού όσον αφορά τον αλιευτικό τους στόλο-

ότι η Επιτροπή θέσπισε με την απόφαση 88/139/ΕΟΚ (4), όπως τροποποιήθηκε τελευταία από την απόφαση 91/540/ΕΟΚ (5), πολυετές πρόγραμμα προσανατολισμού για τον αλιευτικό στόλο της Γερμανίας (1987-1991)-

ότι η προσαρμογή της ικανότητας αποτελεί μέτρο μείζονος σημασίας για την επίτευξη των στόχων που προκύπτουν από την αναθεώρηση του πολυετούς προγράμματος προσανατολισμού όσον αφορά τον αλιευτικό στόλο της πρώην Λαοκρατικής Δημοκρατίας της Γερμανίας-

ότι ο κανονισμός (ΕΟΚ) αριθ. 3571/90 προβλέπει απλοποιημένη διαδικασία όσον αφορά την εφαρμογή της κοινής αλιευτικής πολιτικής στην πρώην Λαοκρατική Δημοκρατία της Γερμανίας, τόσο όσον αφορά το γενικό περιεχόμενο όσο και τις βασικές αρχές του κανονισμού (ΕΟΚ) αριθ. 4028/86-

ότι η ειδική κατάσταση που επικρατεί στο έδαφος αυτό, καθιστά ιδιαίτερα δυσχερή τη συγκέντρωση πληροφοριών σχετικά με τον αριθμό ημερών που πρέπει να αλιεύει κάθε σκάφος κατά την περίοδο που προηγείται της ενοποίησης της Γερμανίας-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής για τις Διαρθρώσεις της Αλιείας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εάν οι γερμανικές αρχές δηλώσουν ότι αυτά τα αλιευτικά χρησιμοποιούνται σε πλήρη αλιευτική απασχόληση κατά τα συγκεκριμένα ημερολογιακά έτη, τα αλιευτικά από την πρώην Λαοκρατική Δημοκρατία Γερμανίας (GDR) δικαιούνται για επιστροφή την επιδότηση που πληρώνεται υπό τον τίτλο VII του κανονισμού (ΕΟΚ) αριθ. 4028/86 από την Κοινότητα, σχετικά με τη διευθέτηση της χωρητικότητας κατ' εξαίρεση των διατάξεων του άρθρου 23 παράγραφος 1 του άρθρου 23 παράγραφος 2 στοιχείο β) και του άρθρου 24 παράγραφος 2 στοιχείο β).

Άρθρο 2

Η παρούσα απόφαση απευθύνεται στην Ομοσπονδιακή Δημοκρατία της Γερμανίας. Βρυξέλλες, 18 Δεκεμβρίου 1991. Για την Επιτροπή

Manuel MARIN

Αντιπρόεδρος

(1) ΕΕ αριθ. L 353 της 17. 12. 1990, σ. 10. (2) ΕΕ αριθ. L 376 της 31. 12. 1986, σ. 7. (3) ΕΕ αριθ. L 380 της 31. 12. 1990, σ. 1. (4) ΕΕ αριθ. L 67 της 12. 3. 1988, σ. 14. (5) ΕΕ αριθ. L 294 της 25. 10. 1991, σ. 49.
ΑΠΟΦΑΣΗ ΤΗΣ ΕΠΙΤΡΟΠΗΣ της 31ης Ιανουαρίου 1992 που τροποποιεί για τρίτη φορά την απόφαση 80/775/ΕΟΚ περί θεσπίσεως μεθόδων ελέγχου για τη διατήρηση των επίσημα απαλλαγμένων από βρουκέλλωση αγελών βοοειδών σε ορισμένες περιοχές της Ομοσπονδιακής Δημοκρατίας της Γερμανίας (Το κείμενο στην γερμανική γλώσσα είναι το μόνο αυθεντικό) (92/103/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 64/432/ΕΟΚ του Συμβουλίου της 26ης Ιουνίου 1964 περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (1), όπως τροποποιήθηκε τελευταία από την οδηγία 90/425/ΕΟΚ (2), και ιδίως το άρθρο 3 παράγραφος 13,

Εκτιμώντας:

ότι με την απόφαση 80/775/ΕΟΚ της Επιτροπής (3), όπως τροποποιήθηκε τελευταία από την απόφαση 90/29/ΕΟΚ (4), έχουν ήδη θεσπιστεί μέθοδοι ελέγχου για τη διατήρηση των επίσημα απαλλαγμένων από βρουκέλλωση αγελών βοοειδών σε ορισμένες περιοχές της Ομοσπονδιακής Δημοκρατίας της Γερμανίας-

ότι, εξαιτίας της ενοποίησης, ορισμένες επιπλέον περιοχές της Ομοσπονδιακής Δημοκρατίας της Γερμανίας πληρούν τις προϋποθέσεις για τη μείωση της συχνότητας των εξετάσεων και την αύξηση του ορίου της ηλικίας των ζώων που εξετάζονται για τη διατήρηση της επίσημης απαλλαγής από βρουκέλλωση-

ότι, για να διατηρηθεί η εν λόγω πιστοποίηση, είναι απαραίτητο να θεσπιστούν μέτρα ελέγχου που θα διασφαλίζουν πράγματι το αιτιολογικό της εν λόγω πιστοποίησης και τα οποία θα είναι προσαρμοσμένα στην ειδική υγειονομική κατάσταση των αγελών βοοειδών σε ορισμένες περιοχές της Ομοσπονδιακής Δημοκρατίας της Γερμανίας-

ότι τα εν λόγω επιπρόσθετα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο άρθρο 1 της απόφασης 80/775/ΕΟΚ, μετά τον όρο "Bremen" προστίθενται οι όροι "Berlin, Brandenburg, Mecklenburg-Vorpommern, Sachsen, Sachsen-Anhalt, Thueringen" και αφαιρούνται οι όροι "Berlin (West)".

Άρθρο 2

Η παρούσα απόφαση απευθύνεται στην Ομοσπονδιακή Δημοκρατία της Γερμανίας. Βρυξέλλες, 31 Ιανουαρίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. 121 της 29. 7. 1964, σ. 1977/64. (2) ΕΕ αριθ. L 224 της 18. 8. 1990, σ. 29. (3) ΕΕ αριθ. L 224 της 27. 8. 1980, σ. 14. (4) ΕΕ αριθ. L 16 της 20. 1. 1990, σ. 34.
ΑΠΟΦΑΣΗ ΤΗΣ ΕΠΙΤΡΟΠΗΣ της 16ης Δεκεμβρίου 1991 για την έγκριση του σχεδίου σχετικά με τη λοιμώδη αιματοποιητική νέκρωση και την ιογενή αιμορραγική σηψαιμία το οποίο υπέβαλε το Ηνωμένο Βασίλειο (Το κείμενο στην αγγλική γλώσσα είναι το μόνο αυθεντικό) (92/46/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την απόφαση 90/495/ΕΟΚ του Συμβουλίου της 24ης Σεπτεμβρίου 1990 με την οποία θεσπίζεται χρηματοδοτική δράση της Κοινότητας για την εξάλειψη της λοιμώδους αιματοποιητικής νέκρωσης των σαλμονοειδών στην Κοινότητα (1), και ιδίως το άρθρο 4,

Εκτιμώντας:

ότι, σύμφωνα με τις διατάξεις του άρθρου 1 της απόφασης 90/495/ΕΟΚ, τα κράτη μέλη πρέπει να υποβάλουν σχέδιο για τον προσδιορισμό του ποσοστού της λοίμωξης στην Κοινότητα όσον αφορά τη λοιμώδη αιματοποιητική νέκρωση (ΛΑΝ) και την ιογενή αιμορραγική σηψαιμία (ΙΑΣ) στην επικράτειά τους-

ότι, με επιστολή στις 20 Μαρτίου 1991, το Ηνωμένο Βασίλειο κοινοποίησε στην Επιτροπή το σχέδιό του-

ότι, μετά από εξέταση, το σχέδιο αυτό απεδείχθη σύμφωνο με την απόφαση 90/495/ΕΟΚ, και ιδίως με το άρθρο 3-

ότι, συνεπώς, πληρούνται οι όροι για τη χρηματοδοτική συμμετοχή της Κοινότητας οι οποίοι προβλέπονται στο άρθρο 7 της απόφασης 90/495/ΕΟΚ-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνεται το σχέδιο το οποίο υπέβαλε το Ηνωμένο Βασίλειο για τον προσδιορισμό του ποσοστού της λοίμωξης (ΛΑΝ και ΙΑΣ) στην επικράτειά του.

Άρθρο 2

Το Ηνωμένο Βασίλειο θέτει σε ισχύ από την 1η Οκτωβρίου 1991 τις νομοθετικές, ρυθμιστικές και διοικητικές διατάξεις για την εφαρμογή του σχεδίου που αναφέρεται στο άρθρο 1.

Άρθρο 3

Η χρηματοδοτική συμμετοχή της Κοινότητας για το Ηνωμένο Βασίλειο ορίζεται σε 50 % των δαπανών που αναφέρονται στο άρθρο 3 παράγραφοι 4 και 5 της απόφασης 90/495/ΕΟΚ.

Άρθρο 4

Η χρηματοδοτική ενίσχυση της Κοινότητας χορηγείται κατόπιν υποβολής των δικαιολογητικών στοιχείων.

Άρθρο 5

Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βορείου Ιρλανδίας. Βρυξέλλες, 16 Δεκεμβρίου 1991. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 276 της 6. 10. 1990, σ. 37.
ΑΠΟΦΑΣΗ ΤΟΥ ΣΥΜΒΟΥΛΙΟΥ της 3ης Φεβρουαρίου 1992 σχετικά με τη σύναψη της συμφωνίας συνεργασίας μεταξύ της Ευρωπαϊκής Οικονομικής Κοινότητας και της Δημοκρατίας της Τουρκίας στον τομέα της ιατρικής και της υγειονομικής έρευνας (92/134/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΙΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 130 Ο παράγραφος 2,

την πρόταση της Επιτροπής (1),

Σε συνεργασία με το Ευρωπαϊκό Κοινοβούλιο (2),

Έχοντας υπόψη τη γνώμη της Οικονομικής και Κοινωνικής Επιτροπής (3),

Εκτιμώντας:

ότι, με την απόφαση 87/551/ΕΟΚ (4), το Συμβούλιο θέσπισε ένα πρόγραμμα συντονισμού της έρευνας και της ανάπτυξης της Ευρωπαϊκής Οικονομικής Κοινότητας στον τομέα της ιατρικής και της υγειονομικής έρευνας (1987-1991)- ότι το άρθρο 7 παράγραφος 2 της απόφασης αυτής εξουσιοδοτεί την Επιτροπή να διαπραγματευθεί τη σύναψη συμφωνιών με τρίτες χώρες οι οποίες συμμετέχουν στην ευρωπαϊκή συνεργασία στον τομέα της επιστημονικής και τεχνικής έρευνας (COST), με σκοπό την πλήρη ή μερική σύνδεσή τους με το πρόγραμμα αυτό-

ότι η κυβέρνηση της Τουρκίας δήλωσε ότι ενδιαφέρεται να συνεργαστεί στον τομέα της ιατρικής και της υγειονομικής έρευνας- ότι η Κοινότητα και η Δημοκρατία της Τουρκίας αναμένουν να αποκομίσουν αμοιβαία οφέλη από τη συνεργασία αυτή-

ότι η διαπραγματευθείσα συμφωνία συνεργασίας μεταξύ της Ευρωπαϊκής Οικονομικής Κοινότητας και της Δημοκρατίας της Τουρκίας στον τομέα της ιατρικής και της υγειονομικής έρευνας πρέπει να εγκριθεί,

ΑΠΟΦΑΣΙΖΕΙ:

Άρθρο 1

Η συμφωνία συνεργασίας μεταξύ της Ευρωπαϊκής Οικονομικής Κοινότητας και της Δημοκρατίας της Τουρκίας στον τομέα της ιατρικής και της υγειονομικής έρευνας, εγκρίνεται εξ ονόματος της Κοινότητας.

Το κείμενο της συμφωνίας επισυνάπτεται στην παρούσα απόφαση.

Άρθρο 2

Ο Πρόεδρος του Συμβουλίου προβαίνει, εξ ονόματος της Κοινότητας, στην κοινοποίηση που προβλέπει το άρθρο 9 της συμφωνίας (5).

Βρυξέλλες, 3 Φεβρουαρίου 1992.

Για το Συμβούλιο

Ο Πρόεδρος

Joao PINHEIRO

(1) EE ariu. C 76 thw 21. 3. 1991, s. 4.(2) EE ariu. C 267 thw 14. 10. 1991, s. 100 kai apofash thw 15hw Ianozarioz 1992 (den exei akoma dhmosiezuei sthn Epishmh Efhmerida).(3) EE ariu. C 269 thw 14. 10. 1991, s. 20.(4) EE ariu. L 334 thw 24. 11. 1987, s. 20.(5) H hmeromhnia enarjevw isxzow thw szmfvniaw ua dhmosiezuei sthn Επίσημη Εφημερίδα των Ευρωπαϊκών Κοινοτήτων με τη φροντίδα της Γενικής Γραμματείας του Συμβουλίου.
ΑΠΟΦΑΣΗ ΤΗΣ ΕΠΙΤΡΟΠΗΣ της 10ης Δεκεμβρίου 1991 για την έγκριση από τη Δανία των κριτηρίων που αναφέρονται στο άρθρο 2 παράγραφος 4 στοιχείο γ) του κανονισμού (ΕΟΚ) αριθ. 1637/91 περί αποζημιώσεως της μείωσης των ποσοτήτων αναφοράς που αναφέρονται στο άρθρο 5γ του κανονισμού (ΕΟΚ) αριθ. 804/68 και της οριστικής εγκατάλειψης της γαλακτοπαραγωγής (Το κείμενο στη δανική γλώσσα είναι το μόνο αυθεντικό) (92/19/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1637/91 του Συμβουλίου της 13ης Ιουνίου 1991 περί αποζημιώσεως της μειώσεως των ποσοτήτων αναφοράς που αναφέρονται στο άρθρο 5γ του κανονισμού (ΕΟΚ) αριθ. 804/68 και της οριστικής εγκατάλειψης της γαλακτοπαραγωγής (1), και ιδίως το άρθρο 2 παράγραφος 4 στοιχείο γ),

Εκτιμώντας:

ότι η προαναφερθείσα διάταξη προβλέπει, με την επιφύλαξη ότι θα παραταθεί το καθεστώς της συμπληρωματικής εισφοράς, την έγκριση από την Επιτροπή των αντικειμενικών κριτηρίων που ελήφθησαν από το κράτος μέλος για τη χορήγηση στους παραγωγούς που έχουν προτεραιότητα στο ενδεχόμενο υπόλοιπο των ποσοτήτων αναφοράς που απελευθερώνονται σε εφαρμογή του εν λόγω άρθρου-

ότι πρέπει να εγκριθούν τα κριτήρια που ανακοινώθηκαν από τις δανικές αρχές την 1η Οκτωβρίου 1991,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Με την επιφύλαξη ότι θα παραταθεί το καθεστώς της συμπληρωματικής εισφοράς, εγκρίνονται οι εθνικές δανικές διατάξεις που προβλέπουν τη χορήγηση των συμπληρωματικών ποσοτήτων αναφοράς στους πρόσφατα εγκατεστημένους παραγωγούς καθώς και στους παραγωγούς των οποίων η δυναμικότητα παραγωγής είναι μερικώς αχρησιμοποίητη τη στιγμή της χορηγήσεως και οι οποίοι ασκούν τη γεωργική δραστηριότητα ως κύρια απασχόληση.

Άρθρο 2

Η παρούσα απόφαση απευθύνεται στο Βασίλειο της Δανίας. Βρυξέλλες, 10 Δεκεμβρίου 1991. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 150 της 15. 6. 1991, σ. 30.
ΑΠΟΦΑΣΗ ΤΟΥ ΣΥΜΒΟΥΛΙΟΥ της 19ης Δεκεμβρίου 1991 για τη μετάθεση της ημερομηνίας θέσεως σε ισχύ των εθνικών διατάξεων εφαρμογής της οδηγίας 89/104/ΕΟΚ για την προσέγγιση των νομοθεσιών των κρατών μελών περί σημάτων (92/10/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πρώτη οδηγία 89/104/ΕΟΚ του Συμβουλίου της 21ης Δεκεμβρίου 1988 για την προσέγγιση των νομοθεσιών των κρατών μελών περί σημάτων (1), και ιδίως το άρθρο 16 παράγραφος 2,

την πρόταση της Επιτροπής,

Εκτιμώντας:

ότι, σύμφωνα με το άρθρο 16 παράγραφος 1 της οδηγίας 89/104/ΕΟΚ, τα κράτη μέλη θέτουν σε ισχύ τις αναγκαίες νομοθετικές, διοικητικές και κανονιστικές διατάξεις προκειμένου να συμμορφωθούν με την εν λόγω οδηγία το αργότερο στις 28 Δεκεμβρίου 1991-

ότι δυνάμει του άρθρου 16 παράγραφος 2 αυτής της οδηγίας, το Συμβούλιο, αποφασίζοντας με ειδική πλειοψηφία μετά από πρόταση της Επιτροπής, μπορεί να μεταθέσει την ημερομηνία που αναφέρεται στην παράγραφο 1 του ίδιου άρθρου μέχρι τις 31 Δεκεμβρίου 1992 το αργότερο-

ότι αυτή η εξαιρετική διάταξη περιελήφθη στην εν λόγω οδηγία προκειμένου να εξασφαλισθεί, εφόσον αυτό είναι αναγκαίο και κατά το δυνατόν- ότι η ημερομηνία θέσεως σε ισχύ των εθνικών διατάξεων εφαρμογής της οδηγίας θα συμπέσει με την ημερομηνία από την οποία θα είναι δυνατή η καταχώρηση αιτήσεων για κοινοτικό σήμα-

ότι δεν εγκρίθηκε ακόμη η πρόταση της Επιτροπής για την έκδοση κανονισμού του Συμβουλίου περί του κοινοτικού εμπορικού σήματος (2)- ότι ο εν λόγω κανονισμός αναμένεται να εκδοθεί σύντομα-

ότι, επομένως, φαίνεται ενδεδειγμένο να μετατεθεί μέχρι τις 31 Δεκεμβρίου 1992 η ημερομηνία που προβλέπεται στο άρθρο 16 παράγραφος 1 της οδηγίας 89/104/ΕΟΚ, ώστε να διευκολυνθεί η επιδίωξη του ανωτέρω στόχου-

ότι εξακολουθεί η επιδίωξη των στόχων που έχουν τεθεί για την ολοκλήρωση της εσωτερικής αγοράς του 1992 παρά τη μετάθεση αυτής της ημερομηνίας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η ημερομηνία που αναφέρεται στο άρθρο 16 παράγραφος 1 της οδηγίας 89/104/ΕΟΚ αντικαθίσταται από την ημερομηνία της 31ης Δεκεμβρίου 1992.

Άρθρο 2

Η παρούσα απόφαση απευθύνεται στα κράτη μέλη. Βρυξέλλες, 19 Δεκεμβρίου 1991. Για το Συμβούλιο

Ο Πρόεδρος

P. DANKERT

(1) ΕΕ αριθ. L 40 της 11. 2. 1989, σ. 1. (2) ΕΕ αριθ. C 351 της 31. 12. 1981, σ. 1 και ΕΕ αριθ. C 230 της 31. 8. 1984, σ. 1.
Διορθωτικό στην απόφαση 92/592/ΕΟΚ της Επιτροπής της 21ης Δεκεμβρίου 1992 για πολυετές πρόγραμμα προσανατολισμού του αλιευτικού στόλου της Ιταλίας για την περίοδο 1993-1996 σύμφωνα με τον κανονισμό (ΕΟΚ) αριθ. 4028/86 του Συμβουλίου (Επίσημη Εφημερίδα των Ευρωπαϊκών Κοινοτήτων αριθ. L 401 της 31ης Δεκεμβρίου 1992)

Σελίδα 27, δεύτερη προοιμιακή σκέψη, μετά τον όρο «3946/92 (2),», να προστεθούν οι ακόλουθοι όροι:

«και ιδίως το άρθρο 4».
31992D0091R(01)

ΔΙΟΡΘΩΤΙΚΟ Α : - 92/91/ΕΟΚ : Απόφαση της Επιτροπής της 6ης Φεβρουαρίου 1992 περί λήψεως ορισμένων μέτρων προστασίας από τα κτένια ιαπωνικής προέλευσης



Επίσημη Εφημερίδα αριθ. L 044 της 20/02/1992 σ. 0046